b'\n_START_ARTICLE_\nAleksandr Gegello\n_START_PARAGRAPH_\nAleksandr Ivanovit\xc5\xa1 Gegello (ven. \xd0\x90\xd0\xbb\xd0\xb5\xd0\xba\xd1\x81\xd0\xb0\xcc\x81\xd0\xbd\xd0\xb4\xd1\x80 \xd0\x98\xd0\xb2\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\x93\xd0\xb5\xd0\xb3\xd0\xb5\xcc\x81\xd0\xbb\xd0\xbb\xd0\xbe; 10(22). hein\xc3\xa4kuuta 1891 Jekaterinoslav \xe2\x80\x93 11. elokuuta 1965 Moskova) oli neuvostoliittolainen arkkitehti._NEWLINE_Gegello opiskeli siviili-insin\xc3\xb6\xc3\xb6ri-instituutissa, taideteollisessa korkeakoulussa ja Pietarin taideakatemiassa, joista h\xc3\xa4n valmistui 1920-luvun alussa. Arkkitehdin tuotantoon on vaikuttanut erityisesti h\xc3\xa4nen opettajansa Ivan Fomin. 1920- ja 1930-luvulla Gegello osallistui useiden konstruktivistista tyylisuuntaa edustavien julkisten rakennusten suunnitteluun. H\xc3\xa4nen t\xc3\xb6it\xc3\xa4\xc3\xa4n Pietarissa ovat muun muassa Maksim Gorkille nimetty kulttuuritalo (yhdess\xc3\xa4 David Krit\xc5\xa1evskin kanssa, 1925\xe2\x80\x931927), Viipurin puolen kulttuuritalo (Grigori Simonovin kanssa, 1925\xe2\x80\x931927) ja elokuvateatteri Gigant (Krit\xc5\xa1evskin kanssa, 1934\xe2\x80\x931936). Gegello oli suunnittelemassa my\xc3\xb6s Traktorikadun asuinaluetta (1925\xe2\x80\x931927) ja Moskovan prospektin asuintaloja (1937\xe2\x80\x931940)._NEWLINE_Vuosina 1937\xe2\x80\x931948 Gegello johti Neuvostoliiton arkkitehtiliiton Leningradin osaston hallitusta, vuosina 1948\xe2\x80\x931950 Neuvostoliiton arkkitehtiakatemian Leningradin filiaalia ja vuosina 1950\xe2\x80\x931953 h\xc3\xa4n toimi j\xc3\xa4lkimm\xc3\xa4isen varapresidenttin\xc3\xa4.'